b'\n_START_ARTICLE_\nVila Vrhunec\n_START_SECTION_\nZgodovina\n_START_PARAGRAPH_\nVilo je dal zgraditi Vinko Vrhunec, komercialni direktor Trboveljske premogokopne dru\xc5\xbebe, in sicer je na\xc4\x8drtovanje ter gradnjo zaupal arhitektu Vladimirju Mu\xc5\xa1i\xc4\x8du (ki je izdelal Delavski dom, Vile Bricelj, Mu\xc5\xa1i\xc4\x8d, Stanovnik in Kalin). Mu\xc5\xa1i\xc4\x8d jo je zasnoval kot veliko in razko\xc5\xa1no opremljeno; v kleti so bili gospodinjski in servisni prostori, v visokem pritli\xc4\x8dju dnevni prostori (jedilnica, salon, delovna soba s knji\xc5\xbenico in dnevna soba) in v prvem nadstropju je bilo pet spalnic, garderoba in dve kopalnici. Prav tako je na vrtu namestil osemmetrski bazen in rimski vodnjak. Pro\xc4\x8delje vile je bilo okra\xc5\xa1eno s \xc5\xa1tirimi freskami letnih \xc4\x8dasov slovenskega slikarja Mateja Sternena. Po izbruhu druge svetovne vojne (in pred aprilsko vojno) je Vrhunec dal na vrtu zgraditi \xc5\xa1e protiletalsko zakloni\xc5\xa1\xc4\x8de._NEWLINE_Po italijanski okupaciji Slovenije je bila vila zase\xc5\xbeena kot osebna rezidenca divizijskega generala Taddea Orlanda, poveljnika 21. pehotne divizije Granatieri di Sardegna; samo poveljstvo divizije pa se je nahajalo v bli\xc5\xbenji Kazini. Vrhun\xc4\x8devi so ostali v vili razen Vinka Vrhunca, ki je bil zaradi protifa\xc5\xa1isti\xc4\x8dnega delovanja zaprt in obsojen na 30 let zapora. Divizija, ki je v Sloveniji ostala do septembra 1942, je bila odgovorna za varovanje komunikacije Ljubljana-Ko\xc4\x8devje. Januarja 1943 se je v vilo vselil korpusni general Gastone Gambara, poveljnik 11. korpusa. Aprila istega leta so Vrhun\xc4\x8deve odstranili iz vile. Po italijanski kapitulaciji septembra 1943 in po nem\xc5\xa1ki zasedbi Ljubljanske pokrajine se je v vilo vselil SS-general Erwin R\xc3\xb6sener, poveljnik SS-Oberabschnitt Alpenland; slednji je dal vrtni bazen preurediti \xc5\xa1e v eno zaveti\xc5\xa1\xc4\x8de in je v vili \xc5\xbeivel vse do konca vojne. Vrhun\xc4\x8devi so med vojno sodelovali s OF; tako je v hi\xc5\xa1i arhitekt Marjan Tepina (bodo\xc4\x8di \xc5\xbeupan Ljubljane), mo\xc5\xbe Lenke (Vinkotove h\xc4\x8derke), ustvaril bunker, v katerem so imeli ilegalni radio, material,... Kljub temu da so v vili med celotno vojno delovali visoki okupatorski \xc4\x8dastniki, bunker ni bil nikoli odkrit._NEWLINE_Partizani oz. nova povojna oblast so vilo zasegli, pri \xc4\x8demer so jo uporabljali za namestitev visokih gostov v okviru dr\xc5\xbeavnega protokola; tako so v njej sodelovali: mar\xc5\xa1al Sovjetske zveze Fjodor Ivanovi\xc4\x8d Tolbuhin, generalmajor Nikolaj Lavrentijevi\xc4\x8d Soldatov, violinist Zlatko Balokovi\xc4\x87,... Vinkota Vrhunca, ki je bil po vojni kriti\xc4\x8den do nove oblasti, je bil ponovno zaprt. Po njegovi izpustitvi so ga hoteli prepri\xc4\x8dati, da jim proda vilo, a ker je to zavrnil, so jo nacionalizirali. V vili se je nato naselilo Ustavno sodi\xc5\xa1\xc4\x8de Socialisti\xc4\x8dne republike Slovenije in nato po osamosvojitvi Slovenije \xc5\xa1e Slu\xc5\xbeba za zakonodajo Republike Slovenije. Denacionalizacija vile je trajala sedem let, nato pa jo je Marko Vrhunec leta 2000 prodal Miru Senici. Pred vselitvijo je bila hi\xc5\xa1a obnovljena (zunanjost) in preoblikovana (notranjost) po na\xc4\x8drtih arhitekta Janija Vozlja; prenova je bila dokon\xc4\x8dana leta 2001.'